निराला ने अपने सामाजिक व्यंग्यों के ही घेरे में राजनीति और राजनीतिज्ञों को भी अपने अचूक व्यंग्य का निशाना बनाया है। उन्होंने तथाकथित नेता पदवीधारी की कथनी-करनी तथा उसके दोषपूर्ण आचरणों पर कई तल्ख व्यंग्य किये हैं। भारत की राजनीति में पीढ़ी-दर-पीढ़ी की परम्परा रही है। भाई-भतीजावाद राजनीति की दुर्बलता रही है जिसको निराला ने अच्छी तरह पहचाना है। देश में ऐसे नेताओं की कभी कमी नहीं रही जो स्वभाविक शून्य, देशद्रोही है जो जनता की आँखों में धूल झोंककर अपना स्वार्थसिद्धि में लिप्त रहे। निराला ऐसे स्वार्थी अवसरवादी और भ्रष्ट नेताओं की देशभक्ति के रहस्य को खूब ठीक से पहचानते हैं। वे जानते हैं कि ऐसे अथवा देशप्रेम तथाकथित नेताओं के देशप्रेम के मूल में उनकी प्रतिष्ठाकांक्षा के अलावा और कुछ नहीं होता। थोथी भाषणबाजी और गाँधीजी के सिद्धान्तों का झूठा अनुसरण करने वाले नेताओं पर निराला ने व्यंग्य किया है। इस सन्दर्भ में ‘झींगुर डटकर बोला’ शीर्षक कविता की कुछ पंक्तियाँ द्रष्टव्य हैं-‘‘गान्धीवादी आये/ देर तक गान्धीवाद क्या है, समझाते रह/ देश की भक्ति से/ निर्विरोध शक्ति से/ राज अपना होगा/ जमींदार, साहूकार अपने कहलाएँगे/शासन की सŸाा हिल जाएगी/ हिन्दू और मुसलमान/ वैरभाव भूलकर जल्द गले लगेंगे../इस प्रकार जब बघार चलती थी/ जमींदार का गोड़इत/ दोनाली लिए हुए/ एक खेत फासले से/ गोली चलाने लगा/ भीड़ भगने लगी।’’[19] सामाजिक और राजनीतिक व्यंग्यों की तरह निराला ने साहित्यिक क्षेत्र की विसंगतियों को भी अपने व्यंग्य का लक्ष्य बनाया। उन्होंने कवि-स्वभाव और कवियों की सामाजिक स्थिति पर व्यंग्य किया है। कवि को इस बात का गर्व है कि हिन्दी साहित्य संसार को उन्होंने बहुत कुछ दिया है। साथ ही निराशा और वेदना यह है कि इतना सब होने पर भी हिन्दी वालों से उन्हें नितान्त उपेक्षा ही मिली है। इस बारे में सरोज-स्मृति की वे पंक्तियाँ द्रष्टव्य है जब सम्पादकों द्वारा कविय की रचना सखेद लौटा देते थे, तब कवि अत्यधिक उदास हो जाया करते थे। निराला लिखते हैं-‘‘पर सम्पादक-गण निरानन्द/ वापस कर देते पढ़ सत्वर/ दे एक-पंक्ति-दो में उŸार/ लौटी रचना लेकर उदास/ ताकता हुआ मैं दिशाकाश/ बैठा प्रान्तर में दीर्घ प्रहर व्यतीत करता था गुन-गुन कर/ सम्पादक के गुण, यथाभ्यास/ पास की नोंचता हुआ घास/ अज्ञात फेंकता इधर-उधर/ भाव की पूजा चढ़ती उन पर।’’[20]